
PravilA Slovenske mreže prostovoljskih organizacij

I. VKLJUČITEV V MREŽO 
1.1 Koordinator Slovenske mreže prostovoljskih organizacij je Slovenska filantropija, Združenje za promocijo prostovoljstva, ki nudi podporo in zastopa skupne interese prostovoljskih organizacij in organizacij s prostovoljskim programom, prostovoljcev/prostovoljk, izvaja zagovorništvo in si prizadeva za promocijo kakovostnega prostovoljstva.
1.2 V Slovensko mrežo prostovoljskih organizacij se lahko vključijo samo neprofitne organizacije ali druge pravne osebe, katerih delovanje je z zakonom opredeljeno kot neprofitno, ki v svoje delovanje, programe, projekte, vključujejo prostovoljke/prostovoljce. V mrežo organizacij se lahko samostojno vključijo posamezne organizacijske enote.

1.3 Organizacija ob vključitvi v Slovensko mrežo prostovoljskih organizacij podpiše tudi Izjavo o spoštovanju in uveljavljanju Etičnega kodeksa organiziranega prostovoljstva (izjava je del Pristopne izjave). Podpis izjave predstavlja zagotovilo organizacije pristopnice, da aktivnosti, v katere vključuje prostovoljke/prostovoljce, izvaja v skladu z določili kodeksa kot priporočili dobrega ravnanja.

1.4 Vpis organizacije v mrežo je brezplačen.
1.5 Organizacija članica pridobi neposredni dostop do svojega profila v informacijskem sistemu www.prostovoljstvo.org.

1.6 Koordinator mreže si pridružuje pravico do zavrnitve organizacije, če presodi, da je njeno delovanje/ravnanje etično sporno (organizacija pri svojem delovanju ne spoštuje človekovih pravic in temeljnih svoboščin, objavlja ali deli lažne ali žaljive vsebine, s svojim delovanjem škodi ugledu prostovoljstva …), je v svoji komunikaciji žaljiva in nespoštljiva do drugih prostovoljskih organizacij ali koordinatorja mreže oz. izvaja programe, ki niso skladni z vrednotami in vizijo koordinatorja.

II. DELOVANJE V MREŽI
PRAVICE ČLANIC

Splošno

2.1  Članica mreže lahko koordinatorju mreže poda mnenja, predloge, ki jih mora ta obravnavati in jih, kadar izboljšujejo delovanje in informacijski sistem v korist vseh uporabnic, po možnosti upoštevati. 

2.2 Članica mreže ima dostop do obrazcev in dokumentov za lažje organiziranje in izvajanje prostovoljstva.

2.3 Članica mreže lahko brezplačno uporablja spletno aplikacijo za vodenje evidenc prostovoljcev in prostovoljskih ur.

2.4 Članica mreže lahko brezplačno uporablja storitve koordinatorja mreže, pri plačljivih storitvah, ki niso sofinancirane,  pa je cena zanjo ugodnejša. 
Informacijski sistem

2.5 Skrbnik informacijskega sistema Prostovoljstvo.org je Slovenska filantropija, koordinatorica mreže, ki zagotavlja nemoteno delovanje sistema ter vsem uporabnikom, članom mreže, daje natančna navodila za uporabo sistema.
2.6 Skrbnik zagotavlja objavo nove organizacije na spletni strani prostovoljstvo.org v sedmih dneh od prejema podpisane pristopne izjave. 
2.7 Posamezna organizacija lahko znotraj sistema v svojem profilu objavlja prostovoljska dela, dogodke in novice ter zgodbe prostovoljcev.  Vse objavljene vsebine s področja prostovoljstva so uredniško pregledane in, če so ustrezne, potrjene za objavo. Posamezna organizacija skrbi za objavo in posredovanje osebnih podatkov v skladu z veljavno zakonodajo na področju varstva osebnih podatkov. Skrbnik si pridržuje pravico lektorskih in oblikovnih popravkov besedil. Za vsebinske popravke se dogovarja z uporabniki/organizacijami. Skrbnik ne prevzema odgovornosti za podatke, ki jih sami objavljajo in/ali dodajajo uporabniki/organizacije.
OBVEZNOSTI ČLANIC

Splošno

2.8 Članica mreže deluje v skladu z Zakonom o prostovoljstvu in spoštuje Etični kodeks organiziranega prostovoljstva ter Pravilnik Slovenske mreže prostovoljskih organizacij. 

2.9  Članica mreže z lastnim prizadevanjem in vzorom pomaga pri uresničitvi namenov in ciljev mreže. 

2.10 Članica mreže se odziva in sodeluje v zagovorniških akcijah mreže, ki jih izvaja koordinator mreže. 

Informacijski sistem

2.11 Članica mreže je dolžna redno ažurirati vse pomembne spremembe podatkov, ki je jih objavila v svoji predstavitvi na spletni strani prostovoljstvo.org. 
2.12 Članica mreže je dolžna prostovoljcem, ki se javijo na objavljene prostovoljske priložnosti, odgovoriti v najkrajšem možnem času in iz Posredovalnice prostovoljskih del umakniti dela (onemogočiti objavo), za katera prostovoljcev ne išče več. 

III. PRENEHANJE ČLANSTVA
Splošno

3.1 Članica mreže lahko kadarkoli izstopi iz mreže. Za izstop iz mreže je potrebno koordinatorju poslati pisno izjavo o izstopu, da ta uredi izbris iz mreže in odstrani podatke s spletne strani www.prostovoljstvo.org.

3.2 Koordinator mreže si pridružuje pravico do ustreznih ukrepov, če presodi, da so bila kršena ta pravila oziroma če se ugotovi, da organizacija ravna neetično in nepošteno, izvaja dejavnosti religiozne ali strankarske narave, izvaja programe, s katerimi krši človekove pravice ali ki niso skladni z vrednotami in vizijo koordinatorja, in tudi, če organizacija kljub opozorilom koordinatorja nadaljuje z žaljivo komunikacijo. Med ukrepe spada onemogočanje dostopa oz. odvzem pravice dostopa do informacijskega sistema Prostovoljstvo.org in izključitev iz mreže. Koordinator mreže organizacijo o izključitvi pisno obvesti.
Informacijski sistem

3.3 Koordinator mreže si pridržuje pravico do ustreznih ukrepov, v kolikor organizacija informacijski sistem prostovoljstvo.org uporablja na nedopusten način. Za nedopustno uporabo se šteje vsako ravnanje, zaradi katerega koordinatorju ali komu tretjemu nastane ali bi lahko nastala škoda. 
Za nedopustno rabo sistema se šteje zlasti: 

· uporaba mreže in informacijskega sistema za izvajanje pridobitnih dejavnosti,
· omogočanje dostopa do sistema neupravičenim osebam, 

· oglaševanje izdelkov in dejavnosti profitnega značaja, nepovezanih s prostovoljstvom,

· poskus pridobitve in uporabe dostopa, ki je bil dodeljen drugemu uporabniku, 
· oglaševanje po elektronski pošti in pošiljanje verižnih pisem, 
· uničevanje in spreminjanje podatkov, ki so v lasti drugih uporabnikov, 

· kršenje tajnosti ali objava podatkov, ki so v lasti drugih uporabnikov, 

· objava in pošiljanje podatkov, ki kršijo avtorske pravice, 

· posredovanje lažnih ali zavajajočih osebnih podatkov,

· ustvarjanje, pošiljanje ali objavljanje podatkov z žaljivo ali neprimerno vsebino,

· uporaba programov ali postopkov, katerih namen ali posledica je krnenje integritete in stabilnega delovanja računalnika, računalniškega sistema ali omrežja.

3.4 Koordinator mreže si pridržuje pravico do izključitve članice iz mreže in izbrisa njenih podatkov iz informacijskega sistema Prostovoljstvo.org, v kolikor ugotovi, da je organizacija neaktivna (ni več vpisana v AJPES, se ne odziva na direktne pozive koordinatorja …).

